<classify> MAOMBI ya marejeo ya kupinga adhabu ya kunyongwa hadi kufa ya aliyekuwa Mkuu wa Upelelezi Wilaya ya Kinondoni, Mrakibu Mwandamizi wa Polisi, Christopher Bageni yamegonga mwamba baada ya Mahakama ya Rufaa kuyatupitia mbali.Kutokana na hali hiyo, mahakama hiyo imebariki adhabu ya kunyongwa hadi kufa, iliyotolewa na Mahakama Kuu Kanda ya Dar es Salaam, kufuatia mauaji ya wafanyabiashara wa madini wa Mahenge mkoani Morogoro.Wafanyabiashara waliouawa ni Sabinus Chigumbi na ndugu yake, Ephraim Chigumbi na mwenzao, Mathias Lunkombe na dereva teksi, Juma Ndugu, ambao Januari 14,2006 waliuawa kwa kupigwa risasi katika Msitu wa Pande uliopo wilayani Kinondoni, Dar es Salaam.Mwaka 2016 Bageni aliwasilisha maombi ya marejeo mahakamani hapo, akiomba mahakama hiyo ibadilishe uamuzi wake, uliotolewa na jopo la majaji watatu, Bernad Luanda, Sauda Mjasiri na Semistocles Kaijage, kufuatia rufaa iliyokatwa na Mkurugenzi wa Mashitaka nchini DPP, akipinga hukumu iliyomwachia huru yeye na wenzake nane.Akisoma maamuzi ya marejeo, Naibu Msajili Mwandamizi wa mahakama hiyo, Elizabeth Mkwizu alisema Bageni aliwasilisha sababu mbili za kupinga hukumu hiyo, ambazo ni kudai kunyimwa haki ya kusikilizwa na nyingine ni kulalamikia mahakama kumtia hatiani kwa kuzingatia ushahidi wa mshitakiwa mwenzake namba nne, Koplo Rajabu Bakari.Mkwizu alisema mrufani alidai wakati Mahakama ya Rufaa inaamua kuhusu rufaa iliyowasilishwa na DPP kuhusu kuachiwa kwa washitakiwa hao ilileta hoja mpya, ambazo hazikuwepo awali na hivyo waliangalia kwa makini hakukuwa na kipya walichokuwa wamefanya.  <topic>: kitaifa 